**ΓΕΛ ΛΕΠΤΟΚΑΡΥΑΣ ΣΧΟΛ.ΕΤΟΣ. 20..… - 20.….**

**ΜΑΘΗΤΙΚΑ ΣΥΜΒΟΥΛΙΑ - ΜΑΘΗΤΙΚΕΣ ΚΟΙΝΟΤΗΤΕΣ**

**ΟΔΗΓΙΕΣ ΓΙΑ ΤΙΣ ΕΚΛΟΓΕΣ 5-ΜΕΛΟΥΣ**

Η διαδικασία της εκλογής 5-μελούς είναι η ακόλουθη:

**α)** Από τη γενική συνέλευση εκλέγεται τριμελής εφορευτική επιτροπή που έχει την ευθύνη για την διεξαγωγή των εκλογών. Τα μέλη της εφορευτικής επιτροπής **δεν μπορούν να είναι υποψήφιοι για το συμβούλιο**.

**β)** Στο γυμνάσιο ο καθηγητής σύμβουλος συμμετέχει στην εφορευτική, επιτροπή, χωρίς ψήφο με σκοπό να συμβουλεύει τους μαθητές για διαδικαστικά θέματα.

**γ)** Η εφορευτική επιτροπή γράφει με αλφαβητική σειρά τα ονόματα των υποψηφίων στον πίνακα και οι μαθητές τα αντιγράφουν σε δικό τους φύλλο χαρτί (ψηφοδέλτιο). ΠΡΟΣΟΧΗ: κάθε μαθητής να έχει **ένα μόνο ψηφοδέλτιο**.

**δ)** Η ψηφοφορία είναι μυστική. Κάθε μαθητής σημειώνει με μπλε μελάνι, σταυρό δίπλα στα ονόματα των υποψηφίων της προτίμησής του. Κάθε μαθητής έχει δικαίωμα να σημειώνει από **ένα μέχρι πέντε σταυρούς**. Ψηφοδέλτια που έχουν διακριτικά γνωρίσματα ή σταυρούς περισσότερους από πέντε θεωρούνται από την εφορευτική επιτροπή άκυρα. Οποιοδήποτε μέλος της μαθητικής κοινότητας έχει το δικαίωμα να υποβάλλει στην εφορευτική επιτροπή ένσταση, αν θεωρεί ότι παραβιάστηκε η μυστικότητα της ψηφοφορίας ή δεν τηρείται ο κανονισμός των μαθητικών κοινοτήτων. Η εφορευτική επιτροπή είναι η μόνη αρμόδια για να κρίνει την οποιαδήποτε ένσταση.

**ε)** Οι **πέντε** πρώτοι σε σταυρούς υποψήφιοι αποτελούν τα **τακτικά μέλη του συμβουλίου** και οι **τρεις** επόμενοι τα **αναπληρωματικά**. Σε περίπτωση ισοψηφίας, οι εκλογές επαναλαμβάνονται μεταξύ αυτών που ισοψήφησαν. Αν μετά από **δύο επαναληπτικές ψηφοφορίες** παραμένει η ισοψηφία τότε γίνεται **κλήρωση**.

**στ)** Μετά την εκλογή συντάσσεται και υπογράφεται **πρακτικό** από την εφορευτική επιτροπή που κοινοποιείται με ευθύνη της στη διεύθυνση του σχολείου.

**ζ)** Επίσης, μετά την εκλογή, τα τακτικά μέλη του 5-μελούς αποφασίζουν για τη συγκρότηση τους σε σώμα και υπογράφουν το αντίστοιχο **πρακτικό**. Δεν είναι απαραίτητο να επιλεγεί πρόεδρος ο μαθητής/τρια με τους περισσότερους σταυρούς προτίμησης (και αντίστοιχα για τις υπόλοιπες θέσεις του 5-μελούς).